CELEX: 32021D0730
Language: bg
Date: 2021-04-29 00:00:00
Title: Решение (ЕС) 2021/730 на Европейската централна банка от 29 април 2021 година за изменение на Решение (ЕС) 2019/1349 относно процедурата и условията за упражняване от страна на компетентен орган на определени правомощия във връзка с надзора върху системно важните платежни системи (ЕЦБ/2021/19)

5.5.2021   
               
               
                  BG
               
               
                  Официален вестник на Европейския съюз
               
               
                  L 157/7
               
            
         РЕШЕНИЕ (ЕС) 2021/730 НА ЕВРОПЕЙСКАТА ЦЕНТРАЛНА БАНКА
         от 29 април 2021 година
         за изменение на Решение (ЕС) 2019/1349 относно процедурата и условията за упражняване от страна на компетентен орган на определени правомощия във връзка с надзора върху системно важните платежни системи (ЕЦБ/2021/19)
         УПРАВИТЕЛНИЯТ СЪВЕТ НА EВРОПЕЙСКАТА ЦЕНТРАЛНА БАНКА,
         като взе предвид Договора за функционирането на Европейския съюз, и по-специално член 127, параграф 2 от него,
         като взе предвид Устава на Европейската система на централните банки и на Европейската централна банка, и по-специално член 3.1, член 22 и член 34.1, първо тире от него,
         като взе предвид Регламент (ЕС) № 795/2014 на Европейската централна банка от 3 юли 2014 г. относно надзорните изисквания за системно важните платежни системи (ЕЦБ/2014/28) (1), и по-специално член 21, параграф 2 от него,
         като има предвид, че:
         
                     (1)
                  
                  
                     Регламент (ЕС) № 795/2014 (ЕЦБ/2014/28) установява надзорни изисквания, приложими към системно важните платежни системи (СВПС). Операторите на СВПС, установени в държави членки от еврозоната, трябва да осигурят изпълнението на тези изисквания от страна на СВПС, които те оперират. Компетентните органи, определени да упражняват надзор върху СВПС, трябва да разполагат с достатъчно ресурси и надзорни правомощия. Някои от тези правомощия са изброени в член 21 от Регламент (ЕС) № 795/2014 (ЕЦБ/2014/28), въз основа на който Европейската централна банка (ЕЦБ) прие Решение (ЕС) 2019/1349 на Европейската централна банка (ЕЦБ/2019/25) (2), в което се посочват по-подробно процедурата и условията за упражняване на тези надзорни правомощия от компетентните органи.
                  
               
                     (2)
                  
                  
                     Регламент (ЕС) № 795/2014 (ЕЦБ/2014/28) наскоро беше изменен, за да отрази факта, че при специфични и извънредни обстоятелства може да е от полза надзорът за спазването на изискванията на посочения регламент от страна на СВПС, които отговарят на критериите, посочени в член 1, параграф 3, подточка iii) от него, да бъде осъществяван от две централни банки от Евросистемата — т.е. национална централна банка и ЕЦБ — в качеството им на определени компетентни органи, за да се използват познанията на съответната национална централна банка и установени преди това взаимоотношения с поднадзорното лице, както и за да се признае ролята на ЕЦБ в надзора на такива СВПС.
                  
               
                     (3)
                  
                  
                     Поради това Решение (ЕС) 2019/1349 (ЕЦБ/2019/25) следва да бъде изменено, за да се изясни как следва да се упражняват съответните надзорни правомощия и да се спазват процедурните аспекти в случай, когато две централни банки от Евросистемата са определени като компетентни органи по отношение на СВПС, която отговаря на критериите по член 1, параграф 3, подточка iii) от Регламент (ЕС) № 795/2014 (ЕЦБ/2014/28).
                  
               
                     (4)
                  
                  
                     Поради това Решение (ЕС) 2019/1349 (ЕЦБ/2019/25) следва да бъде съответно изменено,
                  
               ПРИЕ НАСТОЯЩОТО РЕШЕНИЕ:
         
            Член 1
            Изменения
            Решение (ЕС) 2019/1349 (ЕЦБ/2019/25) се изменя, както следва:
            
                        1.
                     
                     
                        Член 2 се изменя, както следва:
                        
                                    а)
                                 
                                 
                                    вмъква се следният параграф 1а:
                                    
                                       „1a.   Когато две централни банки от Евросистемата са определени като компетентни органи по отношение на дадена СВПС за целите на Регламент (ЕС) № 795/2014 (ЕЦБ/2014/28) и освен ако изрично не е предвидено друго в решението по член 1, параграф 2 от посочения регламент, с което съответната платежна система се идентифицира като СВПС, се прилагат следните принципи:
                                       
                                                   а)
                                                
                                                
                                                   правомощията и правата на компетентен орган, посочени в настоящото решение, могат да бъдат упражнявани самостоятелно от една от двете централни банки от Евросистемата, определени като компетентни органи, или съвместно от двете;
                                                
                                             
                                                   б)
                                                
                                                
                                                   всяко задължение на компетентния орган да действа по предписан начин или да предприеме определено действие във връзка с упражняването на дадено правомощие съгласно посоченото в настоящото решение е задължение на централната банка от Евросистемата, която упражнява даденото правомощие, или когато даденото правомощие е упражнено съвместно от двете централни банки от Евросистемата като определени компетентни органи — задължение на всяка от тях;
                                                
                                             
                                                   в)
                                                
                                                
                                                   двете централни банки от Евросистемата, определени като компетентни органи, координират помежду си всички взаимодействия с оператора на съответната СВПС и исканията, отправени към него;
                                                
                                             
                                                   г)
                                                
                                                
                                                   всяко задължение на оператор на СВПС или на независим експерт, в зависимост от случая, към компетентен орган съгласно настоящото решение е задължение към всяка от двете централни банки от Евросистемата, определени като компетентни органи, и отговорът на искане от едната или от двете съгласно настоящото решение се подава до всяка от тях.“.
                                                
                                             
                                 
                              
                  
         
            Член 2
            Заключителна разпоредба
            Настоящото решение влиза в сила на двадесетия ден след деня на публикуването му в Официален вестник на Европейския съюз.
         
         
            Съставено във Франкфурт на Майн на 29 април 2021 година.
            
               
                  За Управителния съвет на ЕЦБ
               
               
                  Председател на ЕЦБ
               
               Christine LAGARDE
            
         
         
            (1)  ОВ L 217, 23.7.2014 г., стр. 16.
         
            (2)  Решение (ЕС) 2019/1349 на Европейската централна банка от 26 юли 2019 г. относно процедурата и условията за упражняване от страна на компетентен орган на определени правомощия във връзка с надзора върху системно важните платежни системи (ЕЦБ/2019/25) (ОВ L 214, 16.8.2019 г., стр. 16).